Kegyelem nektek és békesség Istentől a mi Atyánktól és az Úr Jézus Krisztustól!

Mt 1, 18-25  
*18Jézus Krisztus születése pedig így történt: Mikor anyja, Mária már jegyese volt Józsefnek, de még nem keltek egybe, kitűnt, hogy áldott állapotban van a Szentlélektől. 19Férje, József, aki igaz ember volt, és nem akarta őt szégyenbe hozni, elhatározta, hogy titokban elbocsátja. 20Amikor azonban ezt végiggondolta magában, íme, az Úr angyala megjelent neki álmában, és ezt mondta: József, Dávid fia, ne félj feleségül venni Máriát, mert ami benne fogant, az a Szentlélektől van. 21Fiút fog szülni, te pedig majd Jézusnak nevezed, mert ő fogja megszabadítani népét bűneiből. 22Mindez pedig azért történt, hogy beteljesedjék, amit az Úr mondott a próféta által: 23„Íme, a szűz fogan méhében, és fiút szül, és Immánuélnak nevezik majd” – ami azt jelenti: Velünk az Isten. 24József pedig, amikor felébredt álmából, úgy tett, ahogyan az Úr angyala parancsolta neki, és feleségül vette őt, 25de nem érintette addig, amíg meg nem szülte fiát, akit Jézusnak nevezett el.*

Isten szeretetét ünneplő Gyülekezet!

Sokszor elhangzik karácsony közeledtével, illetve ünnepén, hogy gondoljunk azokra, akik egyedül vannak. Már-már sablon szövegnek tűnik, pedig nagyon fontos felhívásról van szó. Ugyanakkor hadd kérdezzem meg, hogy már biztosan sokadjára hallva Jézus születésének történetét, belegondoltunk már úgy igazán, akár csak egyszer is, hogy itt József – miután megtudja, hogy a jegyese, Mária gyermeket vár, és ő próbál irgalmas megoldást találni e helyzetre, mindent titokban tartani, mindeközben mennyire egyedül, mennyire magányos lehetett egy ilyen mázsás súlyt hordozva a szívén?  
Ott vívódott, mindenki előtt tettetve, hogy minden rendben. Megszólalhatott benne az emberi igazság hangja, a törvény kemény szava, a lelkiismerete, a sértettsége, a bizonytalansága a hallottak miatt és a szeretet, amit érzett. Ha mi innen akarnánk beleképzelni magunkat a helyzetébe, akkor is elismerjük, hogy nem lehetett könnyű, hát mennyivel inkább úgy érezhette ő, akkor, hogy „ki tudna egyáltalán engem megérteni?”.  
A segítségkérés ideje volt – ami a férfiaknak többnyire amúgy sem az erősségük -, de csak gyötörte az egész: „Ki tudhatna egyáltalán jó tanácsot adni? Ki ismeri a helyes utat, a megoldást?”.  
Talán ő is útra kelne - akár a bölcsek - még egy hosszú útra is, ha valahol ott várna a megoldás.  
Talán benne is valami olyasmi érzés fogalmazódik, mint az ifjúsági énekünkben: *„Nem volt fény amely tovább vezet, csak egy árny, utam homályba tűnt sötét vett körül.  
És a végtelen hatalmú üresség sírt, bennem összetört minden itt legbelül. Ki áll mellettem, ki érzi bánatom, ha a legmélyebb gyász vesz körül? Ki szól hozzám, ki félt majd, ha álmodom, És nélküled ébrednék föl?”*.  
Józsefet talán mind meg tudjuk érteni. Elárultnak és tanácstalannak érzi magát, egyedül és tehetetlenül. Nincs olyan megoldás, amit emberileg meg tudna fogalmazni és megnyugtató lehetne a számára, amiben békességet találhatna.   
Magányos helyzet az övé, hiszen nincs ember, aki hasonlót átélt volna. És tudjuk mi is, ilyenkor a legsérülékenyebb, legmegkísérthetőbb az ember. Nem véletlen, hogy a kereszténység nem magányos farkasok vallása, hanem Isten nyájának közös hite.  
Kosztolányi Dezső Egyedül című versének sorai jutnak eszembe:   
„Egyszerre az ősfélelem legyűr,  
a lég üres, kihalt a szó, a hang,  
s én sápadottan fekszem itt alant.  
 A föld szorít s fölém végetlenül  
tágul ki, mint egy kék üvegharang,  
a végtelenbe nyúló kékes űr.”

„a végtelenbe nyúló kékes űr.” – A nagy semmiben, a kapaszkodók, biztos pontok nélküli ürességben valóban nagyon könnyen veszik el minden, amit egyébként fontosnak tartunk. Ott könnyen győz a Kísértő.  
József is, ahogy mardossa a kétség, a bizonytalan üresség, csak egyre elveszettebbnek és elveszettebbnek érzi magát. Mibe, kibe kapaszkodjon most?  
Hát Istenbe! – mondja szinte reflexből a hívő ember, de valóban ennyire természetes, ennyire egyértelmű bizalommal tesszük ezt, akár a Józsefénél sokkal egyszerűbb helyzeteinkben is?  
Mi is érezzük bizony magunkat magányosnak, bizonytalan lábon állónak, aki csak keresi, hogy mibe kapaszkodhatna végre bele, azt a bizonyos utolsó szalmaszálat. (SZALMASZÁL ÉLŐ)  
De ahogy látjuk és nyilván tudjuk is egyetlen kis szalmaszál bizony nagyon könnyen törik, morzsolódik szét. A mi mennyei Atyánk éppen ezért nem egy kis morzsát, egyetlen szalmaszálat ad, hogy valahogy érjük be azzal. Koldusok vagyunk Isten előtt, ahogyan Luther is mondta, de Ő nem valami aprót dob a markunkba, nem egy kis reménysugaracskával kecsegtet, hanem a fényt magát, a Világ Világosságát adja nekünk. Önmagát adja nekünk. A betlehemi szalmára nem egy kisbabácska fekszik le, hanem a Megváltó Úr, Isten, aki a világba lép, közbelép, Józsefért, értem és érted is.  
Közel jött, jön és azt mondja ma neked is, amit ott, Názáretben Józsefnek is: „Ne félj!”. Ott Józsefnek még csak egy angyal hozza a megerősítő szót, de végül Krisztus lesz jelen az ő életében is. Az Úr ott lesz vele, a bizonytalan, félelmekkel és magányossággal küzdő pillanatokban. Ott lesz az Úr az életében, a családjában, a házában, legyen akár Betlehemben, akár Egyiptomban, akár Názáretben. Nem más, nem kisebb erő, nem kevesebb bizonyosság, mint maga a mindenható Isten fog ott állni mellette is minden pillanatban.  
Egy kicsi és törékeny szalmaszál helyett, egy egész szalmatetőt kap József az élete felé, hogy védje azt minden viharban, minden veszedelemben.   
Ahogy a prófécia és az angyal üzenete is kimondja, nem kisebb örömről van itt szó, mint hogy Immánuel, azaz velünk az Isten!  
Józsefről pedig azt olvassuk, hogy ennek hallatán már nem hezitál elköteleződni: „*24József pedig, amikor felébredt álmából, úgy tett, ahogyan az Úr angyala parancsolta”*.  
És te, aki ma hallod ezt az örömhírt? Neked mindez még kevés? Neked ez csak szalmaszál? Vagy te is megérted, hogy mit jelent az, hogy maga a mindenható Isten jött közel hozzád Krisztusban? Hogy ma nem egy csecsemőt, nem a családot, nem a fenyőfát, nem egy régi szép történetet ünneplünk, hanem azt, hogy Isten úgy szeret téged, hogy érted emberré lett. Mert Ő veled akar lenni már ma, meg akar szabadítani a félelmektől, a bizonytalanságtól, a magánytól és ehhez, ha kell megalázza magát, ha kell türelemmel vár az ajtód előtt, ha kell a legkülönfélébb módokon szólongat és, mivel kellett, a keresztre ment érted.   
Ez az Úr, ma veled akar lenni. Ünnepet, örömöt akar adni az életedbe igazi szeretettel.   
Talán a karácsonyfa alatt is sok ajándék fog várni, de ne homályosítsák el a legnagyobb ajándékot, hogy Krisztusért Immánuel, azaz velünk az Isten. Vegyük komolyan Testvérek, amit Pál apostol ír: *„Ha Isten velünk, ki lehet ellenünk? Aki tulajdon Fiát nem kímélte, hanem mindnyájunkért odaadta, hogyan ne ajándékozna nekünk vele együtt mindent?”*!  
Ha tehát hagyod, hogy Krisztus hozzád is megérkezzen, hogy az evangélium örömhíre áthassa az egész életed, minden napod és minden perced, akkor valóban igaz lesz, hogy mától nincs többé magány, bizonytalanság, félelmekkel teli élet számodra, hanem a mindezekből Szabadítód, Krisztusod születik ma! Így legyen! Ámen